CELEX: 32011R1292
Language: el
Date: 2011-12-09 00:00:00
Title: Εκτελεστικός κανονισμός (ΕΕ) αριθ. 1292/2011 της Επιτροπής, της 9ης Δεκεμβρίου 2011 , για την τροποποίηση του κανονισμού (ΕΚ) αριθ. 718/2007 για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ)

13.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 329/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1292/2011 ΤΗΣ ΕΠΙΤΡΟΠΉΣ
   της 9ης Δεκεμβρίου 2011
   για την τροποποίηση του κανονισμού (ΕΚ) αριθ. 718/2007 για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (ΜΠΒ) (1) («κανονισμός ΜΠΒ»), και ιδίως το άρθρο 3 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 718/2007 της Επιτροπής, της 12ης Ιουνίου 2007, για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ) (2) παρέχει λεπτομερείς κανόνες εφαρμογής του κανονισμού ΜΠΒ.
            
         
               (2)
            
            
               Οι διατάξεις του κανονισμού (ΕΚ) αριθ. 718/2007 σχετικά με την επιλεξιμότητα των εξόδων λειτουργίας θα πρέπει να ευθυγραμμιστούν με τις συμφωνίες-πλαίσια που συνάφθηκαν με διεθνείς οργανισμούς.
            
         
               (3)
            
            
               Στις ειδικές διατάξεις για τη διασυνοριακή συνιστώσα, η ρήτρα παρέκκλισης για τις επιλέξιμες δαπάνες σχετικά με τα έξοδα λειτουργίας θα πρέπει να ευθυγραμμιστεί με τη συνιστώσα που αφορά τη βοήθεια για τη μεταβατική περίοδο και τη θεσμική ανάπτυξη.
            
         
               (4)
            
            
               Στις ειδικές διατάξεις των συνιστωσών για τους ανθρώπινους πόρους και την αγροτική ανάπτυξη, το άρθρο 160 και το άρθρο 188 του κανονισμού (ΕΚ) αριθ. 718/2007 θεσπίζει τους όρους πληρωμών και προχρηματοδότησης για την ανάπτυξη ανθρώπινων πόρων και τη συνιστώσα αγροτικής ανάπτυξης. Βάσει της κτηθείσας εμπειρίας στην εφαρμογή των κανόνων αυτών, η προχρηματοδότηση εκ μέρους της Επιτροπής προς τις χώρες που επωφελούνται από τη συνιστώσα για τους ανθρώπινους πόρους και την αγροτική ανάπτυξη θα πρέπει να αυξηθεί και οι διατάξεις αυτές θα πρέπει να ευθυγραμμιστούν με τις διατάξεις που διέπουν την προχρηματοδότηση για τη συνιστώσα περιφερειακής ανάπτυξης.
            
         
               (5)
            
            
               Οι διατάξεις του παρόντος κανονισμού είναι σύμφωνες με τη γνώμη της επιτροπής ΜΠΒ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 718/2007 τροποποιείται ως ακολούθως:
   
               1)
            
            
               στο άρθρο 34 παράγραφος 3, το στοιχείο ε) αντικαθίσταται από το ακόλουθο κείμενο:
               
                           «ε)
                        
                        
                           έξοδα λειτουργίας, εκτός αν προβλέπεται διαφορετικά στις συμφωνίες-πλαίσια με διεθνείς οργανισμούς·»·
                        
                     
         
               2)
            
            
               στο άρθρο 89 παράγραφος 3, προστίθεται το ακόλουθο εδάφιο:
               «Τα έξοδα λειτουργίας, περιλαμβανομένων των εξόδων μίσθωσης, τα οποία συνδέονται αποκλειστικά με την περίοδο συγχρηματοδότησης της ενέργειας, εξεταζόμενα κατά περίπτωση, μπορούν να θεωρηθούν επιλέξιμα»·
            
         
               3)
            
            
               στο άρθρο 160, η παράγραφος 3 αντικαθίσταται από το ακόλουθο κείμενο:
               «3.   Επιπλέον των διατάξεων του άρθρου 42, η πληρωμή της προχρηματοδότησης ανέρχεται στο 30 % της συνεισφοράς της Ευρωπαϊκής Ένωσης για τα τρία πλέον πρόσφατα έτη του σχετικού προγράμματος και πραγματοποιείται εφόσον πληρούνται οι προϋποθέσεις που καθορίζονται στο άρθρο 42 παράγραφος 1. Όπου αυτό είναι αναγκαίο και με βάση τα διαθέσιμα στις αναλήψεις υποχρεώσεων ποσά του προϋπολογισμού, η προχρηματοδότηση μπορεί να πραγματοποιηθεί σε δύο δόσεις.»·
            
         
               4)
            
            
               στο άρθρο 160, η παράγραφος 4 διαγράφεται·
            
         
               5)
            
            
               στο άρθρο 188, η παράγραφος 1 αντικαθίσταται από το ακόλουθο κείμενο:
               «1.   Για τις ανάγκες της παρούσας συνιστώσας, οι πληρωμές της προχρηματοδότησης μπορούν να φθάσουν το 30 % της συνεισφοράς της Ευρωπαϊκής Ένωσης για τα τρία πλέον πρόσφατα έτη του σχετικού προγράμματος. Με την επιφύλαξη διαθέσιμων πιστώσεων στον προϋπολογισμό, η προχρηματοδότηση μπορεί να καταβληθεί σε δύο ή περισσότερες δόσεις.».
            
         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Δεκεμβρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 210 της 31.7.2006, σ. 82.
   
      (2)  ΕΕ L 170 της 29.6.2007, σ. 1.